謝胡文學惠水牛圖二卷
作者：司馬光
朝代：宋

paragraphs: 牛生天地間，益物用最大。
其功配坤元，彖爻參衆卦。
血毛類上帝，肸蠁景福介。
宗廟及賓客，百禮無不在。
引耒刺中田，粒食烝民賴。
服箱走四方，竭力任重載。
昔聞戴叟筆，圖寫窮纖芥。
胡君繼其妙，差肩立異代。
公卿仰名聲，一觀不可匄。
如何散賤者，遽有雙圖賚。
所嗟性顓愚，雅不曉佳畫。
有如歌九韶，鐘鼓樂聾瞶。
得之乃虛器，無異居大蔡。
神物恐化去，立召風雨怪。
雙圖雖卷還，重貺敢不拜。